Efter længere tids diskussion i retten om hvorvidt indbrudstyven på billederne var genkendelig, endte det med at Coolshop.dk blev pure frifundet. De stod ellers anklaget for brud på persondataloven, ved at offentliggøre genkendelige billeder af en indbrudstyv, filmet på fersk gerning ved forretningens lokaler i Nørresundby. Det fortæller direktør Jacob Risgaard, tydeligt glad, til TV2/Nord. I januar blev Coolshop.dk meldt til politiet for at have offentliggjort videoovervågningsbilleder på deres hjemmeside. Billederne viste en indbrudstyv med nylonstrømpe over hovedet, i fuld gang med at forøve indbrud på lagerbygningen, der trods røgkanoner og alarmer havde haft uvelkomne gæster flere gange før. Jacob Risgaard kalder det for en historisk afgørelse, og til spørgsmålet om hvorvidt de vil fortsætte offentliggørelsen af videoovervågningen, er svaret: - Ja, for dælen. Hvis de fortsætter med at lave indbrud, skal vi da fortsætte med at hjælpe politiet med at opklare det.

Opsummering:
Den nordjyske spil-forhandler Coolshop.dk blev i dag frifundet for at have offentliggjort overvågningsbilleder af en indbrudstyv på arbejde.